ஜோகன்னஸ்பெர்க் வாண்டரர்ஸ் மைதானத்தில் நடந்துவரும் இந்த போட்டியின் முதல் இன்னிங்ஸில் இந்திய அணி 187 ரன்களும், தென்னாப்பிரிக்க அணி 194 ரன்களும் எடுத்திருந்தன. 7 ரன்கள் பின்தங்கிய நிலையில் இரண்டாவது இன்னிங்ஸைத் தொடங்கிய இந்திய அணி 2-ம் நாள் ஆட்டநேர முடிவில் ஒரு விக்கெட் இழப்புக்கு 47 ரன்கள் எடுத்திருந்தது. இந்தநிலையில், மூன்றாம் நாள் ஆட்டத்தைத் தொடங்கிய இந்திய அணிக்கு கே.எல்.ராகுல், புஜாரா ஆகியோர் விரைவில் வெளியேறி அதிர்ச்சி அளித்தனர். 57 ரன்களுக்கு 3 விக்கெட்டுகளை இழந்து இந்திய அணி தடுமாறிக் கொண்டிருந்த நிலையில், தொடக்க வீரர் முரளி விஜயுடன் கைகோத்த கேப்டன் கோலி, நிதானமான ஆட்டத்தை வெளிப்படுத்தினார். 4-வது விக்கெட்டுக்கு சிறிதுநேரம் தாக்குப்பிடித்த இந்த ஜோடி, 43 ரன்கள் சேர்த்த நிலையில், 25 ரன்கள் எடுத்திருந்த விஜய் ஆட்டமிழந்தார். கேப்டன் விராட் கோலியும் 41 ரன்கள் சேர்த்த நிலையில் ஆட்டமிழந்தார். அடுத்துவந்த பாண்ட்யாவும் நீண்ட நேரம் நிலைக்கவில்லை.